CELEX: 
Language: hr
Date: 2019-10-01 00:00:00
Title: UREDBA KOMISIJE (EU) …/… o utvrđivanju zahtjeva za ekološki dizajn kućanskih perilica posuđa u skladu s Direktivom 2009/125/EZ Europskog parlamenta i Vijeća, o izmjeni Uredbe Komisije (EZ) br. 1275/2008 te o stavljanju izvan snage Uredbe Komisije (EU) br. 1016/2010

UREDBA KOMISIJE (EU) …/…
            
            
               оd 1.10.2019.
            
            
               o utvrđivanju zahtjeva za ekološki dizajn kućanskih perilica posuđa u skladu s 
                  Direktivom 2009/125/EZ Europskog parlamenta i Vijeća,
                  o izmjeni Uredbe Komisije (EZ) br. 1275/2008
               
                  te o stavljanju izvan snage Uredbe Komisije (EU) br. 1016/2010
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir članak 114. Ugovora o funkcioniranju Europske unije,
            
            
               uzimajući u obzir‏ Direktivu 2009/125/EZ Europskog parlamenta i Vijeća od 21. listopada 2009. o uspostavi okvira za utvrđivanje zahtjeva za ekološki dizajn proizvoda koji koriste energiju
                  1
               , a posebno njezin članak 15. stavak 1.,
            
            
               budući da:
            
            
               (1)U skladu s Direktivom 2009/125/EZ Komisija bi trebala utvrditi zahtjeve za ekološki dizajn proizvoda koji koriste energiju, čine znatan udio prodaje i trgovine u Uniji, znatno utječu na okoliš i imaju znatan potencijal za smanjenje utjecaja na okoliš poboljšanjem dizajna bez izazivanja prekomjernih troškova.
            
            
               (2)U Komunikaciji Komisije COM(2016) 773
                  2
                (plan rada za ekološki dizajn), koju je Komisija donijela na temelju primjene članka 16. stavka 1. Direktive 2009/125/EZ, utvrđuju se prioriteti rada u skladu s okvirom za ekološki dizajn i okvirom za označivanje energetske učinkovitosti za razdoblje od 2016. do 2019. U planu rada za ekološki dizajn navode se skupine proizvoda koji koriste energiju koje su prioritetne za provođenje pripremnih studija i moguće donošenje provedbenih mjera te se navodi preispitivanje Uredbe Komisije (EU) br. 1016/2010
                  3
                i Delegirane uredbe Komisije (EU) br. 1059/2010
                  4
               .
            
            
               (3)Procjenjuje se da bi se mjerama iz plana rada za ekološki dizajn 2030. moglo uštedjeti ukupno više od 260 TWh krajnje energije godišnje što odgovara godišnjem smanjenju emisija stakleničkih plinova za približno 100 milijuna tona 2030. Kućanske perilice posuđa jedna su od skupina proizvoda navedenih u planu rada, za koju je procijenjena godišnja ušteda električne energije od 2,1 TWh, što bi 2030. dovelo do smanjenja emisija stakleničkih plinova od 0,7 Mt ekvivalenta CO2 godišnje te do procijenjene uštede vode u iznosu od 16 milijuna m3.
            
            
               (4)Komisija je utvrdila zahtjeve za ekološki dizajn kućanskih perilica posuđa u Uredbi Komisije (EU) br. 1016/2010
                  5
                i u skladu s tom Uredbom Komisija bi je trebala redovito preispitivati s obzirom na tehnološki napredak.
            
            
               (5)Komisija je preispitala Uredbu (EU) br. 1016/2010 i analizirala tehničke, ekološke i ekonomske aspekte kućanskih perilica posuđa, kao i ponašanje korisnika u stvarnim uvjetima. Preispitivanje je provedeno u bliskoj suradnji s dionicima i zainteresiranim stranama iz Unije i trećih zemalja. Rezultati preispitivanja objavljeni su i predstavljeni Savjetodavnom forumu osnovanom člankom 18. Direktive 2009/125/EZ.
            
            
               (6)Iz studije preispitivanja proizlazi da treba revidirati zahtjeve za ekološki dizajn za kućanske perilice posuđa i zahtjeve koji se odnose na upotrebu osnovnih resursa kao što su energija i voda te uvesti zahtjeve povezane s učinkovitošću resursa kao što su mogućnost popravka i recikliranja.
            
            
               (7)Ekološki aspekti kućanskih perilica posuđa, koji su za potrebe ove Uredbe utvrđeni kao znatni, jesu potrošnja energije i vode tijekom faze uporabe, stvaranje otpada na kraju vijeka trajanja te emisije u zrak i vodu u fazi proizvodnje (zbog vađenja i prerade sirovina) i fazi uporabe (zbog potrošnje električne energije).
            
            
               (8)Godišnja potrošnja energije proizvoda u Uniji koji podliježu ovoj Uredbi procijenjena je na 31,3 TWh u 2015., što je jednakovrijedno količini od 11,1 milijuna tona ekvivalenta CO2. Očekuje se da će se 2030. u nepromijenjenim okolnostima potrošnja energije kućanskih perilica posuđa povećati na 49,0 TWh, uglavnom zbog povećanja ukupnog broja perilica posuđa. Međutim, to povećanje potrošnje energije može biti ograničeno ako se postojeći zahtjevi za ekološki dizajn ažuriraju. Slično tome, potrošnja vode u kućanskim perilicama posuđa procijenjena je 2015. na 318 milijuna m3 te se očekuje da će se 2030. povećati na 531 milijun m3 ako se zahtjevi ne ažuriraju. Konačno, procijenjeno je da se radni vijek kućanskih perilica posuđa u zadnjih nekoliko godina smanjio na približno 12,5 godina, a taj će se trend vjerojatno nastaviti ne bude li poticaja.
            
            
               (9)Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija COM(2015) 614 final
                  6
                (Akcijski plan za kružno gospodarstvo) i komunikacija o planu rada za ekološki dizajn
                  7
                naglašavaju važnost upotrebe okvira za ekološki dizajn radi prijelaza na resursno učinkovitije kružno gospodarstvo. U Direktivi 2012/19/EU
                  8
                Europskog parlamenta i Vijeća upućuje se na Direktivu 2009/125/EZ te se navodi da bi se zahtjevima za ekološki dizajn trebala olakšati ponovna uporaba, rastavljanje i oporaba otpadne električne i elektroničke opreme (OEEO) rješavanjem problema bliže početku životnog ciklusa. Ovom bi se Uredbom stoga trebali utvrditi odgovarajući zahtjevi koji doprinose ciljevima kružnog gospodarstva.
            
            
               (10)Perilice posuđa koje nisu namijenjene uporabi u kućanstvu imaju drugačije karakteristike i uporabu. One podliježu drugim propisima, posebno Direktivi 2006/42/EZ Europskog parlamenta i Vijeća o strojevima
                  9
                i ne bi trebale biti uključene u područje primjene ove Uredbe. Odredbe o kućanskim perilicama posuđa trebale bi se primjenjivati na perilice posuđa s istim tehničkim karakteristikama, bez obzira na okruženje u kojem se upotrebljavaju. Sve kućanske perilice posuđa trebale bi zadovoljavati minimalne zahtjeve za čišćenje i sušenje, bez obzira na metode kojima se koriste.
            
            
               (11)Trebalo bi utvrditi posebne zahtjeve za načine rada s niskom potrošnjom energije kućanskih perilica posuđa. Zahtjevi Uredbe Komisije (EZ) br. 1275/2008
                  10
                ne bi se trebali primjenjivati na kućanske perilice posuđa obuhvaćene područjem primjene ove Uredbe. Uredbu (EZ) br. 1275/2008 stoga bi trebalo na odgovarajući način izmijeniti. 
            
         
         
            
               (12)Relevantni parametri za proizvode trebali bi se mjeriti pouzdanim, točnim i ponovljivim metodama. Te metode trebale bi uzeti u obzir priznate suvremene metode mjerenja, uključujući, ako su dostupne, usklađene norme koje su donijele europske organizacije za normizaciju, kako su navedene u Prilogu I. Uredbi (EU) br. 1025/2012
                  11
                Europskog parlamenta i Vijeća.
            
            
               (13)U skladu s člankom 8. Direktive 2009/125/EZ u ovoj bi se Uredbi trebali utvrditi primjenjivi postupci za ocjenjivanje sukladnosti.
            
            
               (14)Kako bi se olakšale provjere sukladnosti, proizvođači, uvoznici ili ovlašteni predstavnici u tehničkoj bi dokumentaciji iz priloga IV. i V. Direktivi 2009/125/EZ trebali navesti informacije koje se odnose na zahtjeve utvrđene u ovoj Uredbi. 
            
            
               (15)U slučajevima kada su parametri tehničke dokumentacije, kako je definirana ovom Uredbom, isti kao i parametri informacijskog lista proizvoda koji je definiran Delegiranom uredbom Komisije (EU) 2019/XXX
                  12
                [Ured za publikacije – unijeti broj Uredbe C(2019) 1807 o označivanju energetske učinkovitosti kućanskih perilica posuđa], proizvođači, uvoznici ili ovlašteni predstavnici trebali bi unijeti odgovarajuće podatke u bazu podataka o proizvodima definiranu u Uredbi (EU) 2017/1369 Europskog parlamenta i Vijeća
                  13
                te ih više ne bi trebali pružiti tijelima za nadzor tržišta kao dio tehničke dokumentacije.
            
            
               (16)Kako bi se osigurala djelotvornost i vjerodostojnost Uredbe te zaštitili potrošači, ne bi se smjelo dopustiti stavljanje na tržište proizvoda koji automatski mijenjaju učinkovitost u ispitnim uvjetima kako bi se poboljšali prijavljeni parametri. 
            
            
               (17)Uz zahtjeve utvrđene u ovoj Uredbi, trebalo bi utvrditi okvirne referentne vrijednosti za najbolje dostupne tehnologije kako bi informacije o ekološkoj učinkovitosti tijekom životnog ciklusa proizvoda na koje se primjenjuje ova Uredba bile dostupne i lako pristupačne široj javnosti, u skladu s dijelom 3. točkom 2. Priloga I. Direktivi 2009/125/EZ.
            
            
               (18)Ova bi se Uredba trebala preispitati kako bi se procijenila primjerenost i djelotvornost njezinih odredaba u postizanju ciljeva. Preispitivanje bi se trebalo provesti nakon što prođe dovoljno vremena da se sve odredbe provedu te se pokaže njihov učinak na tržište.
            
            
               (19)Uredbu (EU) br. 1016/2010 trebalo bi staviti izvan snage.
            
            
               (20)Kako bi se olakšao prijelaz s Uredbe (EU) br. 1016/2010 na ovu Uredbu, trebala bi se dopustiti upotreba naziva „eco” umjesto naziva „standardni program” od stupanja na snagu ove Uredbe. 
            
            
               (21)Mjere predviđene ovom Uredbom u skladu su s mišljenjem Odbora osnovanog člankom 19. stavkom 1. Direktive 2009/125/EZ,
            
            
               DONIJELA JE OVU UREDBU:
            
            
               Članak 1.
               Predmet i područje primjene
            
            
               1.Ovom se Uredbom utvrđuju zahtjevi za ekološki dizajn za stavljanje na tržište ili u uporabu električnih kućanskih perilica posuđa s mrežnim napajanjem, uključujući ugradbene kućanske perilice posuđa i električne kućanske perilice posuđa s mrežnim napajanjem koje se mogu napajati i baterijama.
            
            
               2.Ova se Uredba ne primjenjuje na:
            
            
               (a)perilice posuđa koje su obuhvaćene područjem primjene Direktive 2006/42/EZ;
            
            
               (b)baterijske kućanske perilice posuđa koje se na mrežu mogu priključiti zasebno kupljenim ispravljačem izmjenične struje u istosmjernu.
            
            
               Članak 2.
               Definicije
            
            
               Za potrebe ove Uredbe primjenjuju se sljedeće definicije:
            
            
               (1)„električna mreža” znači opskrba električnom energijom iz mreže izmjeničnog napona od 230 (±10 %) volti na 50 Hz;
            
            
               (2)„kućanska perilica posuđa” znači stroj koji pere i ispire stolni pribor te za koji proizvođač u izjavi o sukladnosti izjavljuje da je u skladu s Direktivom 2014/35/EU Europskog parlamenta i Vijeća
                  14
                ili s Direktivom 2014/53/EU Europskog parlamenta i Vijeća
                  15
               ;
            
         
         
            
               (3)„ugradbena kućanska perilica posuđa” znači kućanska perilica posuđa koja je projektirana, ispitivana i stavljena na tržište isključivo: 
            
            
               (a)za ugradnju u ormare ili oblaganje pločama (s donje i gornje strane te bočnih strana); 
            
            
               (b)za sigurno pričvršćivanje na bočne, gornje ili donje plohe ormara ili ploča; i
            
            
               (c)za opremanje tvornički dovršenim prednjim elementima ili prilagođenom prednjom pločom;
            
            
               (4)„ekvivalentni model” znači model s istim tehničkim karakteristikama relevantnima za tehničke informacije koje treba pružiti, ali koji je isti proizvođač, uvoznik ili ovlašteni predstavnik stavio na tržište ili u uporabu kao drugi model s različitom identifikacijskom oznakom modela;
            
            
               (5)„identifikacijska oznaka modela” znači kod, obično alfanumerički, po kojem se određeni model proizvoda razlikuje od ostalih modela s istim zaštitnim znakom ili istim imenom proizvođača, uvoznika ili ovlaštenog predstavnika;
            
            
               (6)„baza podataka o proizvodima” znači zbirka podataka o proizvodima koja je uređena na sustavan način te se sastoji od dijela dostupnog javnosti koji je usmjeren na potrošače, u kojem su informacije o pojedinačnim parametrima proizvoda dostupne elektronički, internetskog portala za dostupnost i dijela koji se odnosi na sukladnost, s jasno utvrđenim zahtjevima u pogledu dostupnosti i sigurnosti kako je utvrđeno u Uredbi (EU) 2017/1369;
            
            
               (7)„program” znači niz unaprijed zadanih radnji koje je proizvođač, uvoznik ili ovlašteni predstavnik deklarirao kao prikladne za određene razine zaprljanosti ili vrste punjenja ili oboje;
            
            
               (8)„eco” znači naziv programa kućanske perilice posuđa koji je proizvođač, uvoznik ili ovlašteni predstavnik deklarirao kao prikladan za pranje normalno zaprljanog stolnog pribora, i na koji se odnose zahtjevi za ekološki dizajn za energetsku učinkovitost, pranje i učinkovitost sušenja.
            
            
               Za potrebe prilogâ dodatne definicije određene su u Prilogu I.
            
            
               Članak 3.
               Zahtjevi za ekološki dizajn
            
            
               Zahtjevi za ekološki dizajn navedeni u Prilogu II. primjenjuju se od datuma navedenih u tom prilogu.
            
            
               Članak 4.
               Ocjena sukladnosti
            
            
               1.Postupak ocjene sukladnosti iz članka 8. Direktive 2009/125/EZ sustav je unutarnje kontrole dizajna utvrđen u Prilogu IV. toj Direktivi ili sustav upravljanja utvrđen u Prilogu V. toj Direktivi.
            
            
               2.Tehnička dokumentacija za potrebe ocjene sukladnosti u skladu s člankom 8. Direktive 2009/125/EZ mora sadržavati prijavljene vrijednosti parametara navedenih u točki 2., 3. i 4. Priloga II. te pojedinosti i rezultate izračuna u skladu s Prilogom III.
            
            
               3.Ako su informacije iz tehničke dokumentacije za određeni model dobivene:
            
            
               (a)od modela koji ima iste tehničke karakteristike relevantne za tehničke informacije koje treba navesti, ali ga je proizveo drugi proizvođač; ili
            
            
               (b)izračunom na temelju dizajna ili ekstrapolacijom iz drugog modela istog ili nekog drugog proizvođača, ili oboje,
            
            
               tehnička dokumentacija uključuje pojedinosti takvog izračuna, procjenu koju je proizvođač proveo kako bi provjerio točnost izračuna i, prema potrebi, izjavu o identičnosti modela različitih proizvođača.
            
            
               U tehničku dokumentaciju uvrštava se popis svih ekvivalentnih modela, uključujući identifikacijske oznake modela.
            
         
         
            
               4.Tehnička dokumentacija mora sadržavati informacije redoslijedom utvrđenim u Prilogu VI. Uredbi (EU) 2019/XXX [Ured za publikacije – unijeti broj Uredbe C(2019) 1807]. U svrhu nadzora tržišta proizvođači, uvoznici ili ovlašteni predstavnici mogu, ne dovodeći u pitanje točku 2. podtočku (g) Priloga IV. Direktivi 2009/125/EZ, upućivati na tehničku dokumentaciju u bazi podataka o proizvodima koja sadržava informacije jednake onima utvrđenima u Uredbi (EU) 2019/XXX [Ured za publikacije – unijeti broj Uredbe C(2019) 1807].
            
            
               Članak 5.
               Postupak provjere za potrebe nadzora tržišta
            
            
               Kad provode provjere u okviru nadzora tržišta iz članka 3. stavka 2. Direktive 2009/125/EZ, nadležna tijela država članica primjenjuju postupak provjere utvrđen u Prilogu IV.
            
            
               Članak 6.
               Izbjegavanje primjene mjera
            
            
               Proizvođač, uvoznik ili ovlašteni predstavnik ne smije stavljati na tržište proizvode koji su projektirani tako da mogu detektirati kad su podvrgnuti ispitivanju (npr. prepoznavanjem ispitnih uvjeta ili ciklusa) pa reagirati automatskim mijenjanjem svojeg rada tijekom ispitivanja kako bi postigli povoljnije vrijednosti za bilo koji od parametara koje je proizvođač, uvoznik ili ovlašteni predstavnik deklarirao u tehničkoj dokumentaciji ili bilo kojoj dokumentaciji priloženoj uz proizvod.
            
            
               Potrošnja energije i vode proizvoda i nijedan od deklariranih parametara ne smije se pogoršati nakon ažuriranja softvera ili ugrađenog softvera kad se mjeri istom ispitnom normom koja se upotrebljavala i za izjavu o sukladnosti, osim uz izričitu suglasnost krajnjeg korisnika prije ažuriranja. Odbijanje ažuriranja ne smije rezultirati promjenom radnih svojstava.
            
            
               Članak 7.
               Okvirne referentne vrijednosti
            
            
               Okvirne referentne vrijednosti za najučinkovitije proizvode i tehnologije dostupne na tržištu u vrijeme donošenja ove Uredbe utvrđene su u Prilogu V.
            
            
               Članak 8.
               Preispitivanje
            
            
               Komisija preispituje ovu Uredbu s obzirom na tehnološki napredak i dostavlja rezultate tog preispitivanja Savjetodavnom forumu do [Ured za publikacije – umetnuti datum – šest godina nakon stupanja na snagu], uključujući, prema potrebi, nacrt prijedloga za reviziju.
            
            
               Preispitivanje se posebno usmjerava na sljedeće: 
            
            
               (a)mogućnosti za poboljšanje u odnosu na energetsku i ekološku učinkovitost kućanskih perilica posuđa, uzimajući u obzir, među ostalim, učinkovitost sušenja;
            
            
               (b)razinu odstupanja pri provjeri;
            
            
               (c)procjenu promjene ponašanja potrošača i povećanja broja kućanskih perilica posuđa u državama članicama EU-a;
            
            
               (d)djelotvornost postojećih zahtjeva u pogledu učinkovitosti resursa;
            
            
               (e)primjerenost utvrđivanja dodatnih zahtjeva u pogledu učinkovitosti resursa za proizvode u skladu s ciljevima kružnog gospodarstva, kao i to je li potrebno uvrstiti više rezervnih dijelova.
            
            
               Članak 9.
               Izmjena Uredbe (EZ) br. 1275/2008
            
            
               U točki 1. Priloga I. Uredbi (EZ) br. 1275/2008 unos „Perilice za suđe” briše se.
            
            
               Članak 10.
               Stavljanje izvan snage
            
            
               Uredba (EU) br. 1016/2010 stavlja se izvan snage 1. ožujka 2021.
            
         
         
            
               Članak 11.
               Prijelazne mjere
            
            
               Od [Ured za publikacije – unijeti datum stupanja na snagu ove Uredbe] do 28. veljače 2021., odstupajući od zahtjeva iz Priloga I. točke 1. podtočke 1. Uredbe (EU) br. 1016/2010, naziv „eco” može se upotrijebiti za standardni program, u skladu s točkom 1. Priloga II. ovoj Uredbi, umjesto naziva „standardni program”.
            
            
               Članak 12.
            
            
               Stupanje na snagu i primjena
            
            
               Ova Uredba stupa na snagu dvadesetog dana od dana objave u Službenom listu Europske unije. 
            
            
               Primjenjuje se od 1. ožujka 2021. Međutim, članak 6. prvi stavak i članak 11. primjenjuju se od [Ured za publikacije – unijeti datum stupanja na snagu ove Uredbe].
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 1.10.2019.
            
            
               
                     Za Komisiju
                     Jean-Claude JUNCKER
                     Predsjednik
               
            
         
         
            
                  
                     (1)
                  
                        SL L 285, 31.10.2009., str. 10.
               
               
                  
                     (2)
                  
                        Komunikacija Komisije. Plan rada za ekološki dizajn 2016.–2019., COM(2016) 773 final, 30.11.2016.
               
               
                  
                     (3)
                  
                        Uredba Komisije (EU) br. 1016/2010 od 10. studenoga 2010. o provedbi Direktive 2009/125/EZ Europskog parlamenta i Vijeća o zahtjevima za ekološki dizajn kućanskih perilica posuđa (SL L 293, 11.11.2010., str. 31.).
               
               
                  
                     (4)
                  
                        Delegirana uredba Komisije (EU) br. 1059/2010 od 28. rujna 2010. o dopuni Direktive 2010/30/EU Europskog parlamenta i Vijeća u pogledu označivanja energetske učinkovitosti kućanskih perilica posuđa (SL L 314, 30.11.2010., str. 1.–16.).
               
               
                  
                     (5)
                  
                        SL L 293, 11.11.2010., str. 31.
               
               
                  
                     (6)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija. Zatvaranje kruga – akcijski plan EU-a za kružno gospodarstvo (COM(2015) 614 final od 2.12.2015.).
               
               
                  
                     (7)
                  
                        COM(2016) 773 final od 30.11.2016.
               
               
                  
                     (8)
                  
                        Direktiva 2012/19/EU Europskog parlamenta i Vijeća od 4. srpnja 2012. o otpadnoj električnoj i elektroničkoj opremi (OEEO) (SL L 197, 24.7.2012., str. 38.).
               
               
                  
                     (9)
                  
                        SL L 157, 9.6.2006.
               
               
                  
                     (10)
                  
                        Uredba Komisije (EZ) br. 1275/2008 od 17. prosinca 2008. o provedbi Direktive 2005/32/EZ Europskog parlamenta i Vijeća o uspostavi okvira za utvrđivanje zahtjeva za ekološki dizajn za uporabu električne energije u električnoj i elektroničkoj kućanskoj i uredskoj opremi u stanju pripravnosti ili isključenosti (SL L 339, 18.12.2008., str. 45.–52.).
               
               
                  
                     (11)
                  
                        SL L 316, 14.11.2012., str. 12.
               
               
                  
                     (12)
                  
                        Delegirana uredba Komisije (EU) 2019/XXX [Ured za publikacije – unijeti puno upućivanje na SL L za Uredbu C(2019) 1807].
               
               
                  
                     (13)
                  
                        Uredba (EU) 2017/1369 Europskog parlamenta i Vijeća od 4. srpnja 2017. o utvrđivanju okvira za označivanje energetske učinkovitosti i o stavljanju izvan snage Direktive 2010/30/EU (SL L 198, 28.7.2017., str. 1.–23.).
               
               
                  
                     (14)
                  
                        Direktiva 2014/35/EU Europskog parlamenta i Vijeća od 26. veljače 2014. o usklađivanju zakonodavstava država članica u odnosu na stavljanje na raspolaganje na tržištu električne opreme namijenjene za uporabu unutar određenih naponskih granica (SL L 96, 29.3.2014., str. 357.).
               
               
                  
                     (15)
                  
                        Direktiva 2014/53/EU Europskog parlamenta i Vijeća od 16. travnja 2014. o usklađivanju zakonodavstava država članica o stavljanju na raspolaganje radijske opreme na tržištu i stavljanju izvan snage Direktive 1999/5/EZ (SL L 153, 22.5.2014.).
               
            
      
    ---documentbreak--- 
      
         
         
            
               PRILOG I. 
               Definicije koje se primjenjuju na priloge
            
            
               Primjenjuju se sljedeće definicije:
            
            
               (1)„indeks energetske učinkovitosti” (EEI) znači omjer potrošnje energije eco programa i potrošnje energije standardnog programa; 
            
            
               (2)„potrošnja energije eco programa” (EPEC) znači potrošnja energije kućanske perilice posuđa za eco program, izražena u kilovatsatima po ciklusu;
            
            
               (3)„potrošnja energije standardnog programa” (SPEC) znači referentna potrošnja energije u pogledu nazivnog kapaciteta, izražena u kilovatsatima po ciklusu;
            
            
               (4)„komplet posuđa” (ps) znači komplet stolnog pribora za jednu osobu, ne uključujući pribor za posluživanje;
            
            
               (5)„pribor za posluživanje” znači predmeti za pripremu i posluživanje hrane koji mogu uključivati lonce, zdjele za posluživanje, žlice, vilice i noževe za posluživanje te pladanj;
            
            
               (6)„nazivni kapacitet” znači najveći broj kompleta posuđa zajedno s priborom za posluživanje, koji se može oprati, isprati i osušiti u kućanskoj perilici posuđa u jednom ciklusu ako je napunjena u skladu s uputama proizvođača, uvoznika ili ovlaštenog predstavnika;
            
            
               (7)„indeks učinkovitosti pranja” (IC) znači omjer učinkovitosti pranja kućanske perilice posuđa i učinkovitosti pranja referentne kućanske perilice posuđa;
            
            
               (8)„indeks učinkovitosti sušenja” (ID) znači omjer učinkovitosti sušenja kućanske perilice posuđa i učinkovitosti sušenja referentne kućanske perilice posuđa;
            
            
               (9)„trajanje programa” (Tt) znači razdoblje koje započinje pokretanjem odabranog programa, isključujući bilo kakvu odgodu koju programira korisnik, do trenutka kad se aktivira indikator na kraju programa i korisnik ima pristup punjenju;
            
            
               (10)„ciklus” znači cijeli postupak pranja, ispiranja i sušenja, određen odabranim programom, koji se sastoji od niza radnji do prestanka rada;
            
            
               (11)„stanje isključenosti” znači stanje u kojem je kućanska perilica posuđa povezana s električnom mrežom, ali ne obavlja nikakvu funkciju; stanjem isključenosti smatra se i sljedeće: 
            
            
               (a)stanja u kojima je aktivan samo indikator stanja isključenost;
            
            
               (b)stanja u kojima su aktivne isključivo funkcionalnosti namijenjene osiguravanju elektromagnetske kompatibilnosti u skladu s Direktivom 2014/30/EU Europskog parlamenta i Vijeća
                  1
               ;
            
            
               (12)„stanje pripravnosti” znači stanje u kojem je kućanska perilica posuđa  povezana s električnom mrežom i pruža samo sljedeće funkcije koje mogu trajati neograničeno dugo: 
            
            
               (a)funkciju ponovne aktivacije ili funkciju ponovne aktivacije samo uz indikaciju da je funkcija ponovne aktivacije omogućena; i/ili
            
            
               (b)funkciju ponovne aktivacije putem povezanosti s mrežom; i/ili
            
            
               (c)prikaz informacije ili statusa; i/ili
            
         
         
            
               (d)funkciju otkrivanja za hitne mjere;
            
            
               (13)„mreža” znači komunikacijska infrastruktura koja se sastoji od topologije poveznica, arhitekture, komponenti, organizacijskih načela, komunikacijskih postupaka i komunikacijskih formata (protokola);
            
            
               (14)„odgođeni početak rada” znači stanje u kojem je korisnik odabrao određenu odgodu pokretanja ciklusa odabranog programa;
            
            
               (15)„rezervni dio” znači zasebni dio kojim se može zamijeniti dio s jednakom ili sličnom funkcijom u proizvodu;
            
            
               (16)„stručni serviser” znači operator ili poduzeće koje pruža usluge popravka i profesionalnog održavanja kućanskih perilica posuđa;
            
            
               (17)„potrošnja vode eco programa” (EPWC) znači potrošnja vode kućanske perilice posuđa za eco program, izražena u litrama po ciklusu;
            
            
               (18)„jamstvo” znači svaka obveza kojom se trgovac ili proizvođač obvezuju potrošaču:
            
            
               (a)vratiti plaćenu cijenu; ili
            
            
               (b)zamijeniti ili popraviti kućanske perilice posuđa ili postupati s njima, na bilo koji način, ako ne zadovoljavaju specifikacije navedene u izjavi o jamstvu ili u relevantnom reklamnom materijalu.
            
            
               PRILOG II. 
               Zahtjevi za ekološki dizajn
            
            
               1.ZAHTJEVI PROGRAMA
            
            
               Kućanske perilice posuđa od 1. ožujka 2021. moraju imati eco program koji ispunjava sljedeće zahtjeve:
            
            
               (a)taj program:
            
            
               –mora biti nazvan „eco” na uređaju za biranje programa kućanske perilice posuđa, na njezinu zaslonu, ako postoji, i na odgovarajućoj mrežnoj aplikaciji, ako postoji, 
            
            
               –mora biti postavljen kao zadani program za kućanske perilice posuđa opremljene automatskim biranjem programa ili bilo kojom funkcijom za biranje programa, ili, ako ne postoji automatsko biranje programa, može biti izravno na raspolaganju, bez potrebe odabira, primjerice, određene temperature ili punjenja;
            
            
               (b)naziv „eco” upotrebljava se isključivo za taj program. Formatiranje riječi „eco” nije ograničeno u smislu fonta i njegove veličine, upotrebe velikih ili malih slova te boje. Samo se dodatna informacija o temperaturi eco programa može kombinirati s oznakom „eco”;
            
            
               (c)izrazi „normalno”, „svakodnevno”, „obično” i „standardno” te njihovi prijevodi na svim službenim jezicima EU-a ne upotrebljavaju se u nazivima programa za kućanske perilice posuđa, ni samostalno ni u kombinaciji s drugim informacijama.
            
            
               2.ZAHTJEVI U POGLEDU ENERGETSKE UČINKOVITOSTI
            
            
               Kućanske perilice posuđa od 1. ožujka 2021. moraju ispunjavati sljedeće zahtjeve:
            
            
               (a)indeks energetske učinkovitosti (EEI) mora biti niži od 63.
            
         
         
            
               Kućanske perilice posuđa od 1. ožujka 2024. moraju ispunjavati sljedeće zahtjeve:
            
            
               (b)EEI mora biti niži od 56 za kućanske perilice posuđa nazivnog kapaciteta od 10 kompleta posuđa ili više.
            
            
               EEI se izračunava u skladu s Prilogom III.
            
            
               3.FUNKCIONALNI ZAHTJEVI
            
            
               Kućanske perilice posuđa od 1. ožujka 2021. moraju ispunjavati sljedeće zahtjeve:
            
            
               (a)indeks učinkovitosti pranja (IC) mora biti veći od 1,12;
            
            
               (b)indeks učinkovitosti sušenja (ID) mora biti veći od 1,06 za kućanske perilice posuđa nazivnog kapaciteta većeg od sedam kompleta posuđa;
            
            
               (c)indeks učinkovitosti sušenja (ID) mora biti veći od 0,86 za kućanske perilice posuđa nazivnog kapaciteta od sedam kompleta posuđa ili manje.
            
            
               IC i ID izračunavaju se u skladu s Prilogom III.
            
            
               4.NAČINI RADA S NISKOM POTROŠNJOM ENERGIJE
            
            
               Kućanske perilice posuđa od 1. ožujka 2021. moraju ispunjavati sljedeće zahtjeve:
            
            
               (a)kućanske perilice posuđa moraju imati stanje isključenosti ili stanje pripravnosti ili oboje. Potrošnja energije u bilo kojem od ovih stanja ne smije premašiti 0,50 W;
            
            
               (b)ako stanje pripravnosti uključuje prikaz informacija ili statusa, potrošnja energije u tom načinu rada ne smije premašiti 1,00 W;
            
            
               (c)ako stanje pripravnosti omogućuje povezanost na mrežu i umreženo stanje pripravnosti kako je utvrđeno u Uredbi Komisije (EU) br. 801/2013
                  2
               , potrošnja energije u tom načinu rada ne smije premašiti 2,00 W;
            
            
               (d)najkasnije 15 minuta nakon uključivanja kućanske perilice posuđa ili nakon završetka svakog programa i povezanih aktivnosti ili nakon interakcije s opremom, ako se ne aktivira drugi način rada, uključujući hitne mjere, oprema se automatski prebacuje u stanje isključenosti ili stanje pripravnosti;
            
            
               (e)ako kućanska perilica posuđa omogućuje odgođeni početak rada, potrošnja energije u tom stanju, uključujući stanje pripravnosti, ne smije premašiti 4,00 W. Korisniku ne smije biti omogućeno da odgodi početak rada za dulje od 24 sata;
            
            
               (f)sve kućanske perilice posuđa koje se mogu povezati na mrežu trebaju pružati mogućnost aktiviranja i deaktiviranja mrežne veze. Mrežna veza mora se deaktivirati automatski.
            
            
               5.ZAHTJEVI U POGLEDU UČINKOVITOSTI RESURSA
            
            
               Kućanske perilice posuđa od 1. ožujka 2021. moraju ispunjavati zahtjeve navedene u nastavku:
            
            
               (1)dostupnost rezervnih dijelova: 
            
         
         
            
               (a)proizvođači, uvoznici ili ovlašteni predstavnici za kućanske perilice posuđa stavljaju stručnim serviserima na raspolaganje najmanje sljedeće rezervne dijelove, i to tijekom razdoblja od najmanje sedam godina nakon stavljanja zadnje jedinice modela na tržište:
            
            
               ·motor,
            
            
               ·crpku za cirkuliranje i drenažu,
            
            
               ·grijače i elemente za grijanje, uključujući dizalice topline (zasebno ili u paketu),
            
            
               ·cijevi i povezanu opremu, uključujući sva crijeva, ventile, filtre i sustave prekida dovoda vode (tzv. aquastop),
            
            
               ·strukturne i unutarnje dijelove za sklopove vrata (zasebno ili u paketu),
            
            
               ·tiskane pločice,
            
            
               ·elektroničke zaslone,
            
            
               ·manometar s prekidačem,
            
            
               ·termostate i senzore,
            
            
               ·softver i ugrađeni softver, uključujući softver za resetiranje;
            
            
               (b)proizvođači, uvoznici ili ovlašteni predstavnici za kućanske perilice posuđa stručnim serviserima i krajnjim korisnicima stavljaju na raspolaganje najmanje sljedeće rezervne dijelove: šarke i brtve za vrata, druge brtve, mlaznice, filtre za odvod, unutarnje police i plastične periferne jedinice kao što su košare i poklopci, tijekom razdoblja od najmanje deset godina nakon stavljanja zadnje jedinice modela na tržište;
            
            
               (c)proizvođači, uvoznici ili ovlašteni predstavnici za kućanske perilice posuđa osiguravaju da se rezervni dijelovi iz podtočaka (a) i (b) mogu zamijeniti s pomoću široko dostupnih alata i bez trajnih oštećenja uređaja;
            
            
               (d)popis rezervnih dijelova iz podtočke (a) i postupak za njihovo naručivanje moraju biti raspoloživi na javno dostupnim internetskim stranicama proizvođača, uvoznika ili ovlaštenog predstavnika najkasnije dvije godine nakon stavljanja na tržište prve jedinice modela i do kraja razdoblja raspoloživosti tih rezervnih dijelova;
            
            
               (e)popis rezervnih dijelova na koje se odnosi podtočka (b) i postupak za njihovo naručivanje te upute za popravljanje moraju biti raspoloživi na javno dostupnim internetskim stranicama proizvođača, uvoznika ili ovlaštenog predstavnika od stavljanja na tržište prve jedinice modela i do kraja razdoblja raspoloživosti tih rezervnih dijelova;
            
            
               (2)najdulje vrijeme isporuke rezervnih dijelova:
            
            
               (a)tijekom razdoblja navedenog u točki (1), proizvođač, uvoznik ili ovlašteni predstavnik u roku od 15 radnih dana od zaprimanja narudžbe osigurava dostavu rezervnih dijelova;
            
            
               (b)u slučaju rezervnih dijelova iz točke (1) podtočke (a) raspoloživost rezervnih dijelova može se ograničiti na stručne servisere registrirane u skladu s točkom (3) podtočkama (a) i (b);
            
            
               (3)pristup informacijama o popravku i održavanju:
            
            
               nakon razdoblja od dvije godine nakon stavljanja na tržište prve jedinice modela i sve do kraja razdoblja navedenog pod točkom (1), proizvođač, uvoznik ili ovlašteni predstavnik stručnim serviserima osigurava pristup informacijama o popravku i održavanju uređaja pod sljedećim uvjetima:
            
         
         
            
               (a)na internetskim stranicama proizvođača, uvoznika ili ovlaštenog predstavnika mora biti naveden postupak kojim se stručni serviseri registriraju za pristup informacijama; da bi prihvatili takav zahtjev, proizvođači, uvoznici ili ovlašteni predstavnici mogu zatražiti od stručnog servisera da dokaže sljedeće:
            
            
               i.da stručni serviser ima tehničke kompetencije za popravak kućanskih perilica posuđa i poštuje primjenjive propise za servisere električne opreme u državama članicama u kojima posluje. Upućivanje na službeni sustav registracije stručnih servisera, ako takav sustav postoji u predmetnim državama članicama, prihvaća se kao dokaz sukladnosti s ovom točkom;
            
            
               ii.da stručni serviser ima relevantno osiguranje koje pokriva odgovornosti koje mogu proizaći iz njegove djelatnosti, neovisno o tome zahtijeva li to država članica;
            
            
               (b)proizvođači, uvoznici ili ovlašteni predstavnici moraju prihvatiti ili odbiti registraciju u roku od pet radnih dana od zahtjeva;
            
            
               (c)proizvođači, uvoznici ili ovlašteni predstavnici mogu naplatiti opravdane i razmjerne naknade za pristup informacijama o popravku i održavanju ili za redovito primanje ažuriranih podataka. Naknada je opravdana ako ne odvraća stručnog servisera od pristupa tako što se pri njezinu određivanju ne uzima u obzir u kojoj mjeri on taj pristup upotrebljava; 
            
            
               nakon registracije stručni serviser mora, u roku od jednog radnog dana nakon podnošenja zahtjeva, dobiti pristup informacijama o popravku i održavanju. Informacije se mogu dostaviti za ekvivalentni model ili model iz iste obitelji, ako je relevantno;
            
            
               informacije o popravku i održavanju moraju uključivati:
            
            
               ·nedvosmislenu identifikaciju uređaja,
            
            
               ·kartu za rastavljanje ili shematski prostorni prikaz,
            
            
               ·popis potrebnih popravaka i opreme za ispitivanje,
            
            
               ·informacije o komponentama i dijagnostici (kao što su najmanje i najveće teoretske vrijednosti mjerenja),
            
            
               ·dijagrame ožičenja i spojeva,
            
            
               ·dijagnostičke kodove kvarova i grešaka (uključujući kodove specifične za proizvođača, ako je primjenjivo), 
            
            
               ·upute za instalaciju relevantnog softvera i ugrađenog softvera, uključujući softver za resetiranje, i
            
            
               ·informacije o tome kako pristupiti evidenciji o prijavljenim kvarovima koja je pohranjena na kućanskoj perilici posuđa (ako je primjenjivo);
            
            
               (4)zahtjevi u pogledu informacija o plinskim rashladnim sredstvima:
            
            
               ne dovodeći u pitanje Uredbu (EU) br. 517/2014 Europskog parlamenta i Vijeća
                  3
               , kućanske perilice posuđa opremljene dizalicom topline moraju trajno, vidljivo i čitko prikazivati na vanjskom dijelu uređaja, npr. na stražnjoj ploči, kemijski naziv upotrijebljenog plinskog rashladnog sredstva ili jednakovrijedno upućivanje na njega, primjerice uobičajen i razumljiv simbol, oznaku ili logotip. Za isti se kemijski naziv može koristiti više upućivanja; 
            
            
               (5)zahtjevi u pogledu rastavljanja za materijale za oporabu i recikliranje uz izbjegavanje onečišćenja:
            
            
               –proizvođači, uvoznici i ovlašteni predstavnici osiguravaju da su kućanske perilice posuđa projektirane tako da se materijali i komponente navedeni u Prilogu VII. Direktivi 2012/19/EU mogu ukloniti s pomoću široko dostupnih alata;
            
            
               –proizvođači, uvoznici ili ovlašteni predstavnici moraju ispuniti sve obveze iz članka 15. točke 1. Direktive 2012/19/EU.
            
         
         
            
               6.ZAHTJEVI U POGLEDU INFORMACIJA
            
            
               Upute za korisnike i tehničare moraju biti pružene na javno dostupnim internetskim stranicama proizvođača, uvoznika ili ovlaštenog predstavnika u obliku priručnika za korisnike te moraju uključivati sljedeće:
            
            
               (1)informacije o tome da je eco program prikladan za pranje normalno zaprljanog stolnog pribora, da je za tu uporabu najučinkovitiji program s obzirom na kombiniranu potrošnju energije i vode te da se upotrebljava za procjenu usklađenosti sa zakonodavstvom EU-a o ekološkom dizajnu;
            
            
               (2)informacije o tome da će punjenje kućanske perilice posuđa do kapaciteta koji je naveo proizvođač pridonijeti uštedama energije i vode te informacije o pravilnom punjenju stolnim priborom i glavnim posljedicama neispravnog punjenja; 
            
            
               (3)informacije o tome da prethodno ručno ispiranje stolnog pribora povećava potrošnju vode i energije te se ne preporučuje;
            
            
               (4)informacije o tome da se pranjem posuđa u kućnoj perilici posuđa obično troši manje energije i vode u fazi uporabe od ručnog pranja, ako se kućna perilica posuđa upotrebljava u skladu s uputama proizvođača; 
            
            
               (5)vrijednosti u pogledu trajanja programa te potrošnje energije i vode za sve programe koji uključuju ciklus; 
            
            
               (6)informacije o tome da su vrijednosti koje se daju za programe, osim eco programa, indikativne; i
            
            
               (7)upute o tome kako pronaći informacije o modelu pohranjene u bazi podataka o proizvodima kako je definirano u Uredbi (EU) 2019/XXX [Ured za publikacije – unijeti broj Uredbe C(2019) 1807] s pomoću poveznice koja vodi do informacija o modelu pohranjenih u bazi podataka o proizvodima ili poveznice do baze podataka o proizvodima i informacije o tome kako pronaći identifikacijsku oznaku modela za proizvod.
            
            
               Upute za korištenje uključuju i upute prema kojima korisnik treba provoditi aktivnosti održavanja. Takve upute moraju sadržavati najmanje upute za:
            
            
               (8)ispravnu instalaciju (uključujući postavljanje u ravan položaj, priključenje na električnu mrežu, priključenje na dovode za vodu, hladnu i/ili vruću, prema potrebi);
            
            
               (9)ispravno korištenje deterdženta, soli i drugih aditiva te glavne posljedice neispravnog doziranja;
            
            
               (10)vađenje stranog tijela iz kućanske perilice posuđa;
            
            
               (11)periodično čišćenje, uključujući optimalnu učestalost i sprečavanje nakupljanja kamenca, i postupak;
            
            
               (12)periodične provjere filtara, uključujući optimalnu učestalost i postupak;
            
            
               (13)utvrđivanje grešaka, njihovo značenje i radnje koje je potrebno poduzeti, uključujući utvrđivanje grešaka koje zahtijevaju stručnu pomoć;
            
            
               (14)način pristupa servisu (internetske stranice, adrese, podaci za kontakt).
            
            
               Te upute moraju sadržavati i informacije o:
            
            
               (15)svim posljedicama samopopravka ili nestručnog popravka za sigurnost krajnjeg korisnika i jamstvo;
            
            
               (16)minimalnom razdoblju tijekom kojeg su raspoloživi rezervni dijelovi potrebni za popravak kućanske perilice posuđa.
            
         
         
            
               PRILOG III. 
               Metode mjerenja i izračuni
            
            
               Za potrebe sukladnosti i provjere sukladnosti sa zahtjevima iz ove Uredbe, mjerenja i izračuni provode se na temelju usklađenih normi čiji su referentni brojevi u tu svrhu objavljeni u Službenom listu Europske unije ili na temelju drugih pouzdanih, točnih i ponovljivih metoda kojima se uzimaju u obzir općepriznate najsuvremenije metode te u skladu sa sljedećim odredbama.
            
            
               Eco program pri nazivnom kapacitetu upotrebljava se za mjerenje i izračun indeksa energetske učinkovitosti (EEI), potrošnje vode, trajanja programa, učinkovitosti pranja i sušenja te emisija buke prenošene zrakom određenog modela kućanske perilice posuđa. Potrošnja energije, potrošnja vode, trajanje programa te učinkovitost pranja i sušenja mjere se istodobno.
            
            
               Potrošnja vode eco programa (EPWC) izražava se u litrama po ciklusu i zaokružuje na jedno decimalno mjesto.
            
            
               Trajanje eco programa (Tt) izražava se u satima i minutama te zaokružuje na najbližu cijelu minutu.
            
            
               1.INDEKS ENERGETSKE UČINKOVITOSTI
            
            
               Za izračun EEI-ja određenog modela kućanske perilice posuđa uspoređuje se potrošnja energije eco programa (EPEC) kućanske perilice posuđa s potrošnjom energije njezina standardnog programa (SPEC).
            
            
               (a)EEI se izračunava prema sljedećoj formuli i zaokružuje na jedno decimalno mjesto:
            
            
               EEI = (EPEC / SPEC) × 100
            
            
               pri čemu:
            
            
               EPEC je potrošnja energije eco programa kućanske perilice posuđa u kWh/ciklus, zaokružena na tri decimalna mjesta;
            
            
               SPEC je potrošnja energije standardnog programa kućanske perilice posuđa.
            
            
               (b)SPEC se izračunava u kWh/ciklus i zaokružuje na tri decimalna mjesta kako slijedi:
            
            
               i.za kućanske perilice posuđa nazivnog kapaciteta ps ≥ 10 i širine > 50 cm:
            
            
               SPEC = 0,025 × ps + 1,350
            
            
               ii.za kućanske perilice posuđa nazivnog kapaciteta ps ≤ 9 ili širine ≤ 50 cm:
            
            
               SPEC = 0,090 × ps + 0,450
            
            
               pri čemu je ps broj kompleta posuđa.
            
            
               2.INDEKS UČINKOVITOSTI PRANJA
            
            
               Za izračun indeksa učinkovitosti pranja (IC) modela kućanske perilice posuđa, učinkovitost pranja eco programa uspoređuje se s učinkovitošću pranja referentne perilice posuđa. 
            
         
         
            
               IC se izračunava prema sljedećoj formuli i zaokružuje na dva decimalna mjesta: 
            
            
               IC = exp (ln IC)
            
            
               i
            
            
               ln IC = (1/n) × Σni=1 ln (CT,i/CR,i)
            
            
               pri čemu:
            
            
               CT,i je učinkovitost pranja eco programa kućanske perilice posuđa koja se ispituje u jednom ispitnom ciklusu (i), zaokružena na dva decimalna mjesta;
            
            
               CR,i je učinkovitost pranja referentne kućanske perilice posuđa u jednom ispitnom ciklusu (i), zaokružena na dva decimalna mjesta;
            
            
               n je broj ispitnih ciklusa.
            
            
               3.INDEKS UČINKOVITOSTI SUŠENJA
            
            
               Za izračun indeksa učinkovitosti sušenja (ID) modela kućanske perilice posuđa, učinkovitost sušenja eco programa uspoređuje se s učinkovitošću sušenja referentne perilice posuđa.
            
            
               ID se izračunava prema sljedećoj formuli i zaokružuje na dva decimalna mjesta:
            
            
               ID = exp (ln ID)
                  i
            
            
               ln ID = (1/n) × Σni=1 ln(ID,i)
            
            
               pri čemu: 
            
            
               ID,i je indeks učinkovitosti sušenja eco programa kućanske perilice posuđa koja se ispituje u jednom ispitnom ciklusu (i); 
            
            
               n je broj kombiniranih ispitnih ciklusa pranja i sušenja.
            
            
               ID,i izračunava se prema sljedećoj formuli i zaokružuje na dva decimalna mjesta:
            
            
               ln ID,i = ln (DT,i/DR,t)
            
            
               pri čemu:
            
            
               DT,i je prosječni rezultat učinkovitosti sušenja eco programa kućanske perilice posuđa koja se ispituje u jednom ispitnom ciklusu (i), zaokružen na dva decimalna mjesta;
            
         
         
            
               DR,t je ciljni rezultat sušenja referentne perilice posuđa, zaokružen na dva decimalna mjesta.
            
            
               4.NAČINI RADA S NISKOM POTROŠNJOM ENERGIJE
            
            
               Provode se mjerenja potrošnje energije u stanju isključenosti (Po), stanju pripravnosti (Psm) i, prema potrebi, odgođenom početku rada (Pds). Izmjerene se vrijednosti izražavaju u W i zaokružuju na dva decimalna mjesta.
            
            
               Tijekom mjerenja potrošnje energije u načinima rada s niskom potrošnjom energije provjerava se i bilježi sljedeće:
            
            
               –
                     prikazuju li se informacije na zaslonu,
            
            
               –
                     aktivira li se mrežna veza.
                     
            
            
               PRILOG IV.
               Postupak provjere za potrebe nadzora tržišta
            
            
               Dopuštena odstupanja pri provjeri utvrđena u ovom Prilogu odnose se samo na provjeru deklariranih parametara koju provode tijela države članice, a proizvođač, uvoznik ili ovlašteni predstavnik ne smije ih upotrebljavati kao dopušteno odstupanje za određivanje vrijednosti u tehničkoj dokumentaciji ili za tumačenje tih vrijednosti u svrhu postizanja sukladnosti odnosno za objavljivanje veće učinkovitosti na bilo koji način.
            
            
               Ako je proizvod projektiran tako da može detektirati kad je podvrgnut ispitivanju (npr. prepoznavanjem ispitnih uvjeta ili ciklusa) pa reagirati automatskim mijenjanjem svojeg rada tijekom ispitivanja kako bi postigao povoljnije vrijednosti za bilo koji od parametara utvrđenih u ovoj Uredbi ili koje je proizvođač ili uvoznik deklarirao u tehničkoj dokumentaciji ili bilo kojoj dokumentaciji priloženoj uz proizvod, proizvod se ne smatra sukladnim.
            
            
               Pri provjeri sukladnosti modela proizvoda sa zahtjevima utvrđenima u ovoj Uredbi u skladu s člankom 3. stavkom 2. Direktive 2009/125/EZ, nadležna tijela država članica primjenjuju sljedeći postupak na zahtjeve iz ovog Priloga:
            
            
               (1)nadležna tijela države članice provjeravaju samo jedan primjerak modela;
            
            
               (2)smatra se da je model u skladu s primjenjivim zahtjevima:
            
            
               (a)ako vrijednosti navedene u tehničkoj dokumentaciji u skladu s točkom 2. Priloga IV. Direktivi 2009/125/EZ (deklarirane vrijednosti) i, prema potrebi, vrijednosti upotrijebljene za izračun tih vrijednosti nisu povoljnije za proizvođača, uvoznika ili ovlaštenog predstavnika od rezultata odgovarajućih mjerenja obavljenih u skladu s njezinom podtočkom (g); i
            
            
               (b)ako deklarirane vrijednosti ispunjavaju sve zahtjeve utvrđene u ovoj Uredbi, a proizvođač, uvoznik ili ovlašteni predstavnik nije u potrebnim informacijama o proizvodu objavio vrijednosti koje su povoljnije za proizvođača, uvoznika ili ovlaštenog predstavnika od deklariranih vrijednosti; i
            
            
               (c)ako tijela države članice tijekom ispitivanja jedinice modela utvrde da su proizvođač, uvoznik ili ovlašteni predstavnik uspostavili sustav koji je u skladu sa zahtjevima iz članka 6. drugog stavka; i
            
            
               (d)ako tijela države članice tijekom ispitivanja jedinice modela utvrde da model ispunjava zahtjeve programa iz točke 1., zahtjeve u pogledu učinkovitosti resursa iz točke 5. i zahtjeve o pružanju informacija iz točke 6. Priloga II.; i
            
            
               (e)ako nadležna tijela države članice tijekom ispitivanja jedinice modela utvrde da su utvrđene vrijednosti (vrijednosti relevantnih parametara izmjerene u ispitivanju i vrijednosti izračunane na temelju tih mjerenja) u skladu s odgovarajućim dopuštenim odstupanjima pri provjeri iz tablice 1.;
            
            
               (3)ako rezultati iz točke 2. podtočke (a), (b), (c) ili (d) nisu postignuti, smatra se da ni model ni ekvivalentni modeli nisu u skladu s ovom Uredbom; 
            
            
               (4)ako se ne postigne rezultat iz točke 2. podtočke (e), nadležna tijela države članice odabiru tri dodatne jedinice istog modela za ispitivanje. Alternativno, tri dodatne izabrane jedinice mogu pripadati jednom modelu ili više ekvivalentnih modela; 
            
            
               (5)smatra se da je model u skladu s primjenjivim zahtjevima ako je, za te tri jedinice, aritmetička sredina utvrđenih vrijednosti u skladu s odgovarajućim dopuštenim odstupanjima pri provjeri navedenima u tablici 1.; 
            
         
         
            
               (6)ako se ne postigne rezultat iz točke 5., smatra se da ni model ni ekvivalentni modeli nisu u skladu s ovom Uredbom; 
            
            
               (7)nakon donošenja odluke o nesukladnosti modela u skladu s točkama 3. ili 6., nadležna tijela države članice odmah dostavljaju sve relevantne informacije nadležnim tijelima drugih država članica i Komisiji.
            
            
               Nadležna tijela države članice primjenjuju metode mjerenja i izračuna utvrđene u Prilogu III.
            
            
               Nadležna tijela države članice primjenjuju isključivo dopuštena odstupanja pri provjeri utvrđena u tablici 1., a na zahtjeve iz ovog Priloga primjenjuju isključivo postupak opisan u točkama od 1. do 7. Za parametre iz tablice 1. ne smiju se primjenjivati nikakva druga dopuštena odstupanja, poput onih navedenih u usklađenim normama ili bilo kojoj drugoj metodi mjerenja.
            
            
               Tablica 1. — Dopuštena odstupanja pri provjeri
            
            
                     
                        Parametar
                     
                  
                  
                     
                        Dopuštena odstupanja pri provjeri
                     
                  
               
                     
                        Potrošnja energije eco programa (EPEC)
                     
                  
                  
                     
                        Utvrđena vrijednost* ne smije premašiti deklariranu vrijednost EPEC-a za više od 5 %. 
                     
                  
               
                     
                        Potrošnja vode eco programa (EPWC)
                     
                  
                  
                     
                        Utvrđena vrijednost* ne smije premašiti deklariranu vrijednost EPWC-a za više od 5 %. 
                     
                  
               
                     
                        Indeks učinkovitosti pranja (IC)
                     
                  
                  
                     
                        Utvrđena vrijednost* ne smije biti niža od deklarirane vrijednosti IC za više od 14 %.
                     
                  
               
                     
                        Indeks učinkovitosti sušenja (ID)
                     
                  
                  
                     
                        Utvrđena vrijednost* ne smije biti niža od deklarirane vrijednosti ID za više od 12 %.
                     
                  
               
                     
                        Trajanje programa (Tt)
                     
                  
                  
                     
                        Utvrđena vrijednost* ne smije premašiti deklarirane vrijednosti za više od 5 % ili 10 minuta, ovisno o tome što je dulje.
                     
                  
               
                     
                        Potrošnja energije u stanju isključenosti (Po)
                     
                  
                  
                     
                        Utvrđena vrijednost* potrošnje energije Po ne smije premašiti deklariranu vrijednost za više od 0,10 W.
                     
                  
               
                     
                        Potrošnja energije u stanju pripravnosti (Psm)
                     
                  
                  
                     
                        Utvrđena vrijednost* potrošnje električne energije Psm ne smije premašiti deklariranu vrijednost za više od 10 % ako je deklarirana vrijednost veća od 1,00 W, ili za više od 0,10 W ako je deklarirana vrijednost manja od ili jednaka 1,00 W.
                     
                  
               
                     
                        Potrošnja energije u odgođenom početku rada (Pds)
                     
                  
                  
                     
                        Utvrđena vrijednost* potrošnje električne energije Pds ne smije premašiti deklariranu vrijednost za više od 10 % ako je deklarirana vrijednost veća od 1,00 W, ili za više od 0,10 W ako je deklarirana vrijednost manja od ili jednaka 1,00 W.
                     
                  
               
               *U slučaju da se ispituju tri dodatne jedinice kako je propisano u točki 4., utvrđena vrijednost znači aritmetički prosjek vrijednosti izračunanih za te tri dodatne jedinice.
            
            
               PRILOG V.
               Referentne vrijednosti
            
            
               1.OKVIRNE REFERENTNE VRIJEDNOSTI ZA KUĆANSKE PERILICE POSUĐA U POGLEDU POTROŠNJE VODE I ENERGIJE, EMISIJA BUKE KOJA SE PRENOSI ZRAKOM I TRAJANJA PROGRAMA
            
            
               U trenutku stupanja ove Uredbe na snagu najbolja raspoloživa tehnologija na tržištu za kućanske perilice posuđa, s obzirom na energetsku učinkovitost, potrošnju energije i vode, emisije buke prenošene zrakom i trajanje eco programa, utvrđena je kako slijedi:
            
            
               (1)kućanske perilice posuđa s 14 kompleta posuđa (bez tehnologije s dizalicom topline): 
            
            
               (a)potrošnja energije: 0,67 kWh/ciklus; 
            
            
               (b)potrošnja vode: 9,9 litara/ciklus;
            
            
               (c)emisije buke koja se prenosi zrakom: 44 dB (A); 
            
            
               (d)trajanje programa: 222 minute (3 sata i 42 minute);
            
            
               (2)kućanske perilice posuđa s 13 kompleta posuđa (s tehnologijom s dizalicom topline): 
            
            
               (a)potrošnja energije: 0,55 kWh/ciklus; 
            
            
               (b)potrošnja vode: 8,8 litara/ciklus;
            
            
               (c)emisije buke koja se prenosi zrakom: 46 dB (A); 
            
            
               (d)trajanje programa: 295 minuta (4 sata i 55 minuta);
            
         
         
            
               (3)kućanske perilice posuđa s 10 kompleta posuđa: 
            
            
               (a)potrošnja energije: 0,66 kWh/ciklus;
            
            
               (b)potrošnja vode: 9,5 litara/ciklus;
            
            
               (c)emisije buke koja se prenosi zrakom: 44 dB (A);
            
            
               (d)trajanje programa: 195 minuta (3 sata i 15 minuta);
            
            
               (4)kućanske perilice posuđa sa šest kompleta posuđa: 
            
            
               (a)potrošnja energije: 0,62 kWh/ciklus;
            
            
               (b)potrošnja vode: 8,0 litara/ciklus;
            
            
               (c)emisije buke koja se prenosi zrakom: 48 dB (A);
            
            
               (d)trajanje programa: 225 minuta (3 sata i 45 minuta).
            
            
               2.OKVIRNE REFERENTNE VRIJEDNOSTI ZA KUĆANSKE PERILICE POSUĐA U POGLEDU POTROŠNJE ENERGIJE U NAČINIMA RADA S NISKOM POTROŠNJOM ENERGIJE
            
            
               U trenutku stupanja na snagu ove Uredbe najbolja dostupna tehnologija na tržištu kućanskih perilica posuđa u smislu potrošnje energije u načinima rada s niskom potrošnjom energije utvrđena je kako slijedi:
            
            
               (1)stanje pripravnosti: 0,20 W;
            
            
               (2)umreženo stanje pripravnosti: Ethernet 0,60 W, Wi-Fi 0,70 W.
            
         
         
            
                  
                     (1)
                  
                        Direktiva 2014/30/EU Europskog parlamenta i Vijeća od 26. veljače 2014. o usklađivanju zakonodavstava država članica u odnosu na elektromagnetsku kompatibilnost (SL L 96, 29.3.2014., str. 79.).
               
               
                  
                     (2)
                  
                        Uredba Komisije (EU) br. 801/2013 оd 22. kolovoza 2013. o izmjeni Uredbe (EZ) br. 1275/2008 o uspostavi okvira za utvrđivanje zahtjeva za ekološki dizajn za uporabu električne energije u električnoj i elektroničkoj kućanskoj i uredskoj opremi u stanju pripravnosti ili isključenosti i o izmjeni Uredbe (EZ) br. 642/2009 u odnosu na zahtjeve za ekološki dizajn televizora (SL L 225, 23.8.2013.).
               
               
                  
                     (3)
                  
                        Uredba (EU) br. 517/2014 Europskog parlamenta i Vijeća od 16. travnja 2014. o fluoriranim stakleničkim plinovima i stavljanju izvan snage Uredbe (EZ) br. 842/2006 (SL L 150, 20.5.2014., str. 195.–230.).